Δευτέρα 22 Απριλίου 2013

**ΣΧΟΛΙΚΟΙ ΣΥΜΒΟΥΛΟΙ ΦΥΣΙΚΗΣ ΑΓΩΓΗΣ**

**Προς**

Αξ. κ.Υπουργό

Παιδείας & Θρησκευμάτων

Πολιτισμού και Αθλητισμού

**Κοιν.:**

1. Υφυπουργούς ΠΑΙ.Θ.Π.Α.
2. Γενικό Γραμματέα ΥΠΑΙΘΠΑ
3. Διεύθυνση Φυσικής Αγωγής
4. Π.Ε.Σ.Σ.

**ΘΕΜΑ : «Λειτουργία του θεσμού των Τ.Α.Δ.-Ε.Τ.Α.Δ.»**

Αξιότιμε κ. Υπουργέ,

Τα τελευταία τρία σχολικά έτη, με την προοπτική της αναμόρφωσης του θεσμού των Τ.Α.Δ. – Ε.Τ.Α.Δ., όπως συγκεκριμένα αναφέρεται στην υπ. αρ. 62441/Γ4/ 1-06-2011 Υ.Α.[[1]](#footnote-1) οι μειώσεις και καταργήσεις των Τ.Α.Δ.-Ε.Τ.Α.Δ. που πραγματοποιήθηκαν , δημιούργησαν ένα μεγάλο κενό στον εκπαιδευτικό χάρτη της χώρας.

Μέχρι σήμερα δεν έχει κατατεθεί νέο θεσμικό πλαίσιο, παρά τις εξαγγελίες που έχουν γίνει, ενώ το τρέχον σχολικό έτος, όπως γνωρίζετε, τα εναπομείναντα Τ.Α.Δ. υπολειτουργούν, καθώς σε αυτά φοιτούν μόνο μαθητές/τριες της Γ΄ Τάξης (σύμφωνα με τις 62441/Γ4/1-06-2011 και 91665/Γ4/08-08-2012 Υ.Α., που ματαίωσαν την επιλογή και φοίτηση μαθητών στην Α΄ Τάξη). Το αμέσως επόμενο διάστημα (Απριλίου –Μαΐου), σύμφωνα με το ισχύον θεσμικό πλαίσιο, **είναι κρίσιμο** για τη συνέχιση της λειτουργίας των Τ.Α.Δ., καθώς πρέπει να ξεκινήσουν οι διαδικασίες πρόσκλησης και επιλογής μαθητών.

Ως Σχολικοί Σύμβουλοι Φ.Α. που έχουμε την Επιστημονική και Παιδαγωγική Καθοδήγηση των σχολείων με Τ.Α.Δ.-Ε.Τ.Α.Δ., οφείλουμε[[2]](#footnote-2) τη συγκεκριμένη χρονική στιγμή, να μεταφέρουμε τους προβληματισμούς της εκπαιδευτικής κοινότητας και των τοπικών κοινωνιών που υπηρετούμε και να προβούμε στις ακόλουθες παρατηρήσεις και προτάσεις:

1. Τα ΤΑΔ-ΕΤΑΔ δεν υπήρξαν ποτέ αυτόνομα σχολεία, γεγονός που είχε επιπτώσεις στην εύρυθμη λειτουργία τους, αφού το ασαφές πλαίσιο, οι καθυστερήσεις και οι θεσμικές αδυναμίες στη στελέχωσή τους, προκαλούσαν αρνητικές εντυπώσεις στις τοπικές κοινωνίες και μαθητική διαρροή ανεξάρτητη από το παρεχόμενο επιστημονικό και παιδαγωγικό έργο.
2. Τα ΤΑΔ –ΕΤΑΔ, παρά ταύτα, στα 20 και πλέον έτη λειτουργίας τους, υπηρέτησαν τον σκοπό της ίδρυσής τους, όπως διατυπώθηκε στην παρ 3 του αρ 7 του Ν 1894/1990 : «*ο σκοπός που επιδιώκεται με την ίδρυση ειδικών αθλητικών Τάξεων είναι η ενίσχυση του σχολικού αθλητισμού με την απελευθέρωση των ιδιαίτερων κλίσεων των μαθητών και την ευρύτερη καλλιέργειά τους με τη βοήθεια συγκεκριμένων προγραμμάτων άθλησης*», αφού έχουν να επιδείξουν πολλές ατομικές και ομαδικές αθλητικές επιτυχίες των μαθητών τους, όπως συμμετοχές και διακρίσεις σε πανελλήνια και παγκόσμια σχολικά πρωταθλήματα.
3. Όπως ορίζει ο Ν. 1566/85, το εκπαιδευτικό σύστημα πρέπει να καλλιεργεί τις ιδιαίτερες ικανότητες και κλίσεις των μαθητών/τριών μέσα από ειδικευμένα σχολεία όπως είναι τα Πρότυπα Πειραματικά, τα Μουσικά και τα Καλλιτεχνικά Σχολεία και έως σήμερα τα Αθλητικά Τμήματα (Τ.Α.Δ.-Ε.Τ.Α.Δ.)
4. Η αθλητική παιδεία είναι δομικό στοιχείο της εθνικής μας παράδοσης και ιστορίας και η επένδυση στις αξίες της συμβάλλει στην προαγωγή της Παιδείας και του Πολιτισμού. (θυμίζουμε ότι το 2004 είχε ανακηρυχθεί «Ευρωπαϊκό έτος Εκπαίδευσης μέσω του Αθλητισμού»)

***Για όλους τους παραπάνω λόγους προτείνουμε:***

1. Τη δημιουργία ενός νέου πλαισίου λειτουργίας της Αθλητικής Εκπαίδευσης, το οποίο θα οδηγήσει στην ίδρυση και λειτουργία αυτόνομων Αθλητικών Σχολείων **σε όλες τις Περιφέρειες της χώρας**, με πιστοποίηση δομών και στελεχών (διαδικασία ανάλογη του Νόμου 3966/2011 «Θεσμικό πλαίσιο των Πρότυπων Πειραματικών Σχολείων») και **με σκοπό** την ενίσχυση του σχολικού αθλητισμού με την *απελευθέρωση και την* καλλιέργεια *των ιδιαίτερων κλίσεων* των μαθητών/τριών – αθλητών/τριών με συγκεκριμένα προγράμματα άθλησης. Παράλληλος στόχος των αθλητικών σχολείων θα είναι η καλλιέργεια της αθλητικής παιδείας:

* μέσω της σύνδεσης των σχολείων με το Ολυμπιακό Κίνημα
* μέσω της αξιοποίησης της τεχνογνωσίας και της εμπειρίας που έχει αποκτηθεί από την εφαρμογή των προγραμμάτων της Ολυμπιακής Παιδείας και Καλλιπάτειρας και
* μέσω του θεσμού της Διεθνούς Ολυμπιακής Ακαδημίας.

1. Κατά τη διάρκεια της μεταβατικής περιόδου μέχρι τη διαμόρφωση του νέου θεσμικού πλαισίου, να συνεχίσουν πλήρως τη λειτουργία τους (με την έγκαιρη πρόσκληση μαθητών για όλες τις τάξεις Γυμνασίου και Λυκείου) τα Τ.Α.Δ.-Ε.Τ.Α.Δ. που πληρούν τις προϋποθέσεις του κεφ. Β΄ άρθ. 7 της 891/Γ4/28-9-2000 ΥΑ. Η, δε, πιστοποίηση των προϋποθέσεων να πραγματοποιηθεί από τους Σχολικούς Συμβούλους σε συνεργασία με τις Ομάδες Φ.Α των Δ/νσεων Εκπ/σης (π. Γραφεία Φυσικής Αγωγής) και τις Αθλητικές Ομοσπονδίες .

Για το σκοπό αυτό είναι απαραίτητη η έγκαιρη έκδοση των σχετικών εγκυκλίων και η στελέχωση των σχολείων με καθηγητές Φ.Α από την έναρξη του επόμενου σχολικού έτους, στις 1-9-2013.

Με την πεποίθηση ότι η Πολιτεία επιθυμεί πραγματικά τη δημιουργία των κατάλληλων εκείνων εκπαιδευτικών συνθηκών που θα διασφαλίσουν την παιδαγωγική και γνωστική στήριξη και ανάπτυξη όλων των μαθητών και μαθητριών με αθλητικά, καλλιτεχνικά, μουσικά και πνευματικά/μαθησιακά ταλέντα, παρακαλούμε για τις ενέργειές σας.

Με τιμή

ΟΙ ΣΧΟΛΙΚΟΙ ΣΥΜΒΟΥΛΟΙ

ΦΥΣΙΚΗΣ ΑΓΩΓΗΣ

Με τιμή,

Οι Σχολικοί Σύμβουλοι

|  |  |
| --- | --- |
| ΑΝ/ΚΗΣ ΜΑΚΕΔΟΝΙΑΣ & ΘΡΑΚΗΣ | ΞΑΝΘΗ ΚΩΝΣΤΑΝΤΙΝΙΔΟΥ |
| ΑΤΤΙΚΗΣ | ΑΔΡΙΑΝΗ ΒΟΥΞΙΝΟΥ- ΝΙΚΟΣ ΤΡΙΠΟΔΗΣ -ΗΡΑΚΛΗΣ ΚΕΛΛΗΣ - ΣΥΜΕΩΝ ΜΠΑΣΧΑΛΗΣ |
| ΒΟΡΕΙΟΥ ΑΙΓΑΙΟΥ | ΕΥΔΟΚΙΑ ΣΑΜΟΥΗΛΙΔΟΥ -ΤΣΙΟΠΑΣ ΙΩΑΝΝΗΣ |
| ΔΥΤΙΚΗΣ ΜΑΚΕΔΟΝΙΑΣ | ΑΘΑΝΑΣΙΟΣ ΠΑΛΑΜΑΣ |
| ΕΥΒΟΙΑΣ | ΙΩΑΝΝΑ ΤΣΑΜΙΤΑ |
| ΔΥΤΙΚΗΣ ΕΛΛΑΔΑΣ | ΜΕΝΗ ΚΟΥΡΟΥ - ΓΕΩΡΓΙΟΣ ΣΙΑΚΚΗΣ - ΜΑΡΙΑ ΜΑΝΟΥΣΑΚΗ |
| ΗΠΕΙΡΟΥ | ΧΡΗΣΤΟΣ ΚΑΣΣΙΔΗΣ |
| ΘΕΣΣΑΛΙΑΣ | ΚΩΝΣΤΑΝΤΙΝΟΣ ΑΓΡΙΟΔΗΜΟΣ –ΓΕΩΡΓΙΟΣ ΛΑΠΟΥΣΗΣ- ΒΑΣΙΛΕΙΟΣ ΜΕΛΛΟΣ - ΙΩΑΝΝΗΣ ΚΟΥΤΣΙΩΡΑΣ |
| ΙΟΝΙΩΝ ΝΗΣΩΝ | ΤΗΛΕΜΑΧΟΣ ΓΑΒΑΛΑΣ-ΚΛΕΟΜΕΝΗΣ ΣΠΑΧΟΣ |
| ΚΕΝΤΡΙΚΗΣ ΜΑΚΕΔΟΝΙΑΣ | ΑΠΟΣΤΟΛΟΣ ΝΤΑΝΗΣ – ΚΩΝ/ΝΟΣ ΜΠΟΥΖΙΩΤΑΣ -ΣΤΥΛΙΑΝΟΣ ΠΑΤΜΑΝΟΓΛΟΥ-ΝΙΚΟΛΑΟΣ ΤΣΙΓΓΙΛΗΣ |
| ΚΡΗΤΗΣ | ΑΘΑΝΑΣΙΟΣ ΚΑΤΣΑΓΚΟΛΗΣ – ΛΗΔΑ ΖΑΜΠΕΤΑΚΗ - ΟΥΡΑΝΙΑ ΡΙΝΑΚΑΚΗ |
| ΝΟΤΙΟΥ ΑΙΓΑΙΟΥ | ΑΔΑΜΑΝΤΙΑ ΦΑΤΣΕΑ |
| ΠΕΛΟΠΟΝΗΣΟΥ | ΑΙΚΑΤΕΡΙΝΗ ΑΔΑΜ -ΑΘΑΝΑΣΙΟΣ ΔΙΟΝΥΣΟΠΟΥΛΟΣ- ΧΡΙΣΤΟΔΟΥΛΟΣ ΣΤΥΛΙΑΝΙΔΗΣ |
| ΣΤΕΡΕΑ ΕΛΛΑΔΑ | ΧΡΗΣΤΟΣ ΤΣΑΔΗΜΑΣ |

1. «*Το Υπουργείο Παιδείας Δια Βίου Μάθησης και Θρησκευμάτων, λόγω* ***αναμόρφωσης*** *του θεσμού της λειτουργίας των Τμημάτων Αθλητικής Διευκόλυνσης Γυμνασίων* ***από το σχολικό έτος 2012-13*** *,* ***καθορίζει*** *τα κριτήρια και τις προϋποθέσεις λειτουργίας των Τμημάτων Αθλητικής Διευκόλυνσης (Τ.Α.Δ. Γυμνασίου) και των Ειδικών Τμημάτων Αθλητικής Διευκόλυνσης (Ε.Τ.Α.Δ. Λυκείων),* ***για το επόμενο σχολικό έτος 2011-12,*** *προκειμένου να λειτουργήσει ο θεσμός των* ***Τ.Α.Δ-Ε.Τ.Α.Δ*** *με βάση την παρούσα Εγκύκλιο* ***ως μεταβατική περίοδος*** *πριν την οριστικοποίηση της μορφής που θα προκύψει από την ευρεία διαβούλευση των εμπλεκομένων θεσμικών και κοινωνικών φορέων.»* [↑](#footnote-ref-1)
2. άρθ. 13 παρ. 1 εδ. α της Φ353/1/324/105657/Δ1/08-10-2002 ΥΠ.Ε.Π.Θ. ΦΕΚ 1340 τ. Β΄ [↑](#footnote-ref-2)